Okay, okayy!! | Tannie Frannie
My kleindogtertjie Gabby is nou so-te-sê een en ‘n halwe jaartjies oud. Sy ontwikkel verstommend vinnig – het vroeg gesit, gekruip en geloop. Toe Ouma nog haar woordeskat wou opteken, was daar reeds soveel woordjies dat Ouma nie kon voorbly nie! Sy herken uiteenlopende weergawes van ‘n “oolfant” – van gestileerde prentjies en sagte speelgoed tot by die ware Jakob in ‘n natuurfoto. Sy kan vertel “hoe maak ‘n…” kat, hond, koei, hadida, leeu, hoenderhen, kuikentjie, uil, eendjie. Haar verstandjie is helder en haar emosies sterk.
Dis nou waar die knoop lê. Ouma het van meet af aan besef ons gaan hier met ‘n kampioenvloermoergooier te doene hê – maar eers op tweejarige ouderdom! Watwou – Gabby gooi reeds van die bestes wat ek nog gesien het. Heel vroeg het sy begin trippel met daardie stewige beentjies; nou het sy al die kuns van inmekaarsak bemeester. Van ‘n woedende geskree is daar gelukkig (nog) nie sprake nie, maar sy het ‘n bepaalde droewige gehuil en as sy rêrig kwaad is, spoeg en sis sy soos ‘n wilde ding.
Daarby verbaliseer sy haar woede met die twee negatiefste woorde wat sy ken: NEE en… OKAY! Dis verskriklik snaaks om so ‘n woedebui met geweeklaag te beleef en tussendeur te hoor: “Okay, okayy!!”
Die ding het só gekom: sy wil nie nog kos/water/rooibostee hê nie en terwyl sy haar weiering duidelik te kenne gee (gewoonlik met ‘n kortaf “nee” en wegwysende gebaar) trek Ouma terug met ‘n gerusstellende, inskiklike “Okay…” So assosieer daardie verstandjie toe “okay” met haar eie “nee” in plaas van Ouma se “ja”! Ek kan my net indink hoe verwarrend dit soms moet wees, want Ouma “okay” nog steeds…
Dalk sal ek, met die drastiese hulp van klein Gabby, uiteindelik hierdie woord uit my woordeskat geskrap kry.
8 thoughts on “Okay, okayy!!”
April 27, 2015 om 7:53 vm
Okay, ouma so leer mens ook om die woorde reg te gebruik! Het nou lekker gesit en glimlag vir die “nee” prentjie.
April 27, 2015 om 5:03 nm
Grinnik… ek sien sommer sy aard na die “okay” Ouma .. Geniet haar Dis so gou verby
Mei 1, 2015 om 6:45 vm
Nee wat, hou daai woord. 🙂 Sy sal later verstaan. Okay!
Daniel Bezuidenhout said:
Mei 4, 2015 om 2:22 nm
Ek sien sommer in my gedagtenis die handgebaar sammet die “Nee. Okay”… den so voort. Ek gun elke Ouma ‘n kostelike kleinkind en baie tyd tesame!
Mei 4, 2015 om 8:22 nm
Ek sien klein Gabby gaan vir ons almal nog ure se leesgenot besorg.
Geniet dit Tannie Frannie!
(Mamma is daar vir groot maak dinge maar OUMA is daar vir bederf! 😉
Mei 4, 2015 om 8:14 nm
Sy praat al nege tale – Amerikaans en Afrikaans kom nog!
Ek onthou net na die Wereld Oorlog dog ek dat, ‘Well YOU go and look for accommodation’ vreeslike vloekwoorde is!
Mei 5, 2015 om 11:52 vm
Nee OKAY!!!, gaan goed saam. Geniet elke oomblik want dit is kosbaar.
Mei 7, 2015 om 5:35 nm